Imtella' Diċembru 13, 2020 Milied mhux tas-soltu… L-ebda ġenerazzjoni fid-dinja bħalissa qatt ma għaddiet minnu. Il-pandemija żammet bogħod lin-nies fl-iktar żmien li s-soltu nfittxu lil xulxin. Minkejja dan, l-ispirtu tal-Milied u r-rieda tal-popli madwar id-dinja, mhux lanqas Malta u Għawdex, qed ikompli jżomm il-festi ħajjin, fosthom bid-dwal u dekorazzjonijiet li qed isebbħu l-ibliet u l-irhula tagħna. Id-distanza soċjali żammitna 'l bogħod minn xulxin, imma qanqlet iktar il-ħtieġa li dan il-Milied niċċelebrawh bid-dwal. Is-soltu jagħmlu parti integrali minn dawn il-festi, imma din is-sena t-tifsira tagħhom ħadet xejra ikbar – b'ħafna dawk li ħasbulu kmieni u bdew iżejnu u jarmaw id-dwal tal-Milied. It-toroq mhux l-anqas, b'ħafna minnhom inxtegħlu mid-dwal li tawhom ħajja differenti – il-ħajja tad-dawl tal-Milied. U jekk f'Għajnsielem, il-presepju ħaj din is-sena ma ntramax l-Għanselmiżi ma qagħdux b'idhom fuq żaqqhom u minflok ramaw siġra tal-Milied. B'iktar minn sebat' elef bozza, is-siġra ddominat il-pjazza miftuħa ta' quddiem il-parroċċa Ta' Loretu. B'għoli ta' 19-il metru din is-siġra hija fost l-ikbar dekorazzjoniiet mixgħula li daħħlu l-gżejjer Maltin fl-ispirtu tal-Milied. Is-siġra, li fiha aktar minn 3 tunnellati ta' ħadid u 4,500 flixkun tal-ħġieġ, hija ddedikata lil persuni li għaddejjin minn żmien diffiċli f'dan il-perjodu. Segwi fil-filmat id-dwal l-oħra li ntramaw madwar Malta u Għawdex: